(33)

Šiose gairėse vartojamų terminų apibrėžtys: (1) aktyvus ūkininkas – ūkininkas, apibrėžtas valstybės narės BŽŪP strateginiame plane (20) pagal Reglamento (ES) 2021/2115 4 straipsnio 5 dalį. (2) ad hoc pagalba – ne pagal pagalbos schemą teikiama pagalba; (3) gaivalinei nelaimei prilyginamas pavojingas meteorologinis reiškinys – nepalankios oro sąlygos, pavyzdžiui, šalna, audra, kruša, lijundra, smarkus arba ilgai trunkantis lietus arba didelė sausra, dėl kurių žemės ūkio sektoriuje prarandama daugiau kaip 30 % vidutinės produkcijos, apskaičiuotos pagal pastarąjį trejų arba ketverių metų laikotarpį arba trejų metų vidurkį (išskyrus didžiausią ir mažiausią užregistruotą vertę) per praėjusį penkerių arba aštuonerių metų laikotarpį, o miškų ūkio sektoriuje – daugiau kaip 20 % miškininkystės potencialo; (4) konsultacijos – išsamios konsultacijos pagal tą pačią sutartį; (5) žemės ūkio veikla – veikla, apibrėžta valstybės narės BŽŪP strateginiame plane pagal Reglamento (ES) 2021/2115 4 straipsnio 2 dalį; (6) žemės ūkio paskirties žemė – žemė, apibrėžta valstybės narės BŽŪP strateginiame plane pagal Reglamento (ES) 2021/2115 4 straipsnio 3 dalį; (7) žemės ūkio valda – vienetas, kurį sudaro pirminei žemės ūkio gamybai naudojama žemė, patalpos ir įrenginiai; (8) žemės ūkio produktai – Sutarties I priede išvardyti produktai, išskyrus Europos Parlamento ir Tarybos reglamento (ES) Nr. 1379/2013 (21) I priede išvardytus žvejybos ir akvakultūros produktus; (9) žemės ūkio sektorius – visos įmonės, kurios vykdo pirminės žemės ūkio gamybos, žemės ūkio produktų perdirbimo ir prekybos žemės ūkio produktais veiklą; (10) agrarinės miškininkystės sistema – žemėnaudos sistema, pagal kurią toje pačioje žemėje auginami medžiai ir vystomas žemės ūkis; (11) pagalba – bet kokia priemonė, atitinkanti visus Sutarties 107 straipsnio 1 dalyje nustatytus kriterijus; (12) pagalbos intensyvumas – bendra pagalbos suma prieš mokesčių ar kitų rinkliavų atskaitymą, išreikšta tinkamų finansuoti išlaidų procentine dalimi; (13) pagalbos schema – aktas, pagal kurį, netaikant kitų įgyvendinimo priemonių, bendrai ir abstrakčiai jame nurodytoms įmonėms gali būti skiriama individuali pagalba, ar aktas, pagal kurį vienai arba kelioms įmonėms neribotą laikotarpį gali būti teikiama su konkrečiu projektu nesusijusi neriboto dydžio pagalba; (14) ištiestosios rankos principas (įprastos rinkos sąlygos) – principas, pagal kurį sutarties šalių sandorio sąlygos nesiskiria nuo sąlygų, kuriomis sandorį būtų sudariusios nepriklausomos įmonės, ir nėra jokių slapto susitarimo elementų; bet kuris sandoris, sudarytas taikant atvirą, skaidrią ir besąlyginę procedūrą, laikomas atitinkančiu ištiestosios rankos principą; (15) biologinio saugumo priemonės – valdymo ir fizinės priemonės, skirtos sumažinti: a) ligų patekimo į gyvūnų populiaciją, vystymosi joje ir plitimo iš jos riziką arba b) ligų patekimo į ūkį, zoną, laikymo vietą, transporto priemones, kitus įrenginius, patalpas arba vietas, vystymosi juose ir plitimo iš jų riziką; (16) kilmės knyga – Europos Parlamento ir Tarybos reglamento (ES) 2016/1012 (22) 2 straipsnio 12 punkte nurodyta kilmės knyga; (17) BŽŪP strateginis planas – Reglamento (ES) 2021/2115 1 straipsnio 1 dalies c punkte nurodytas BŽŪP strateginis planas; (18) kapitalizavimo darbai – paties ūkininko arba jo darbuotojų jo ūkyje atliekami darbai, kuriais sukuriamas turtas; (19) sekvestruojamojo ūkininkavimo schema – pagalbos schema, susijusi su žemėtvarkos praktika, dėl kurios biomasėje, negyvose organinėse medžiagose ir dirvožemyje išsaugoma daugiau anglies dioksido, taip padidinant surenkamą anglies dioksido kiekį ir (arba) sumažinant į atmosferą išmetamą anglies dioksido kiekį; (20) katastrofinis įvykis – žmogaus veiklos sukeltas nenumatytas biotinio arba abiotinio pobūdžio įvykis, dėl kurio labai sutrinka miškų struktūros ir taip ilgainiui padaroma didelės ekonominės žalos miškų sektoriui; (21) klasteris – savarankiškų įmonių (įskaitant startuolius, mažąsias, vidutines ir dideles įmones, taip pat konsultavimo paslaugas teikiančias įstaigas arba mokslinių tyrimų organizacijas) grupė, kurios tikslas yra skatinti ekonominę ir (arba) novatorišką veiklą propaguojant aktyvų bendradarbiavimą, dalijantis įrenginiais ir keičiantis žiniomis bei praktine patirtimi, taip pat veiksmingai prisidedant prie žinių perdavimo, tinklaveikos ir informacijos sklaidos tarp klasterio įmonių; (22) kontrolės ir likvidavimo arba išnaikinimo priemonės – priemonės, susijusios su gyvūnų ligomis, kurių protrūkį oficialiai pripažino valstybės narės kompetentinga institucija, arba su augalų kenkėjais ar invazinėmis svetimomis rūšimis, kurių buvimą oficialiai pripažino valstybės narės kompetentinga institucija; (23) pagalbos suteikimo diena – diena, kai pagalbos gavėjui pagal taikomą nacionalinį teisinį režimą suteikiama juridinė teisė gauti pagalbą; (24) ekologinis įvykis – konkretus taršos, užteršimo arba aplinkos kokybės pablogėjimo atvejis, susijęs su konkrečiu įvykiu, kurio geografinė apimtis ribota ir dėl kurio sunaikinama daugiau kaip 30 % vidutinės metinės žemės ūkio sektoriuje veiklą vykdančios įmonės produkcijos, apskaičiuotos pagal pastarąjį trejų metų laikotarpį arba trejų metų vidurkį (išskyrus didžiausią ir mažiausią užregistruotą vertę) per praėjusį penkerių metų laikotarpį, o miškų ūkio sektoriuje – daugiau kaip 20 % miškininkystės potencialo; šis terminas neapima bendrų pavojų aplinkai, nesusijusių su konkrečiu įvykiu, pavyzdžiui, klimato kaitos arba atmosferos taršos; (25) vertinimo planas – vienai ar kelioms pagalbos schemoms taikomas dokumentas, kuriame nurodoma bent tokia informacija: vertintini tikslai, vertinimo klausimai, rezultatų rodikliai, numatomas vertinimo atlikimo metodas, duomenų rinkimo reikalavimai, siūlomas vertinimo laikas, įskaitant tarpinės ir galutinės vertinimo ataskaitų pateikimo datas, vertinimą atliksiančios nepriklausomos įstaigos arba jos vykdomai atrankai taikysimų kriterijų aprašymas ir vertinimo rezultatų viešinimo sąlygos; (26) kritę gyvuliai – gyvuliai, kurie nustačius galutinę diagnozę arba jos nenustačius buvo numarinti eutanazijos būdu arba kurie nugaišo (įskaitant gimusius negyvus ir negimusius gyvulius) ūkyje ar bet kokiuose jo statiniuose arba vežant, bet nebuvo paskersti žmonėms vartoti; (27) greitai augantys medžiai – trumpos rotacijos miško medžiai, kurių trumpiausias auginimo laikas iki nukirtimo yra ne mažiau nei 8 metai, o ilgiausias auginimo laikas iki nukirtimo neviršija 20 metų; (28) paskesnė fiskalinės pagalbos schema – schema mokesčių lengvatų forma, kuri yra anksčiau galiojusios schemos mokesčių lengvatų forma versija ir kuri pakeičia tą schemą; (29) biodegalai iš maistinių ir pašarinių augalų – biodegalai, gaminami iš maistinių ir pašarinių augalų, apibrėžtų Europos Parlamento ir Tarybos direktyvoje (ES) 2018/2001 (23); (30) maisto produktai – Europos Parlamento ir Tarybos reglamento (ES) Nr. 1151/2012 (24) I priede nurodyti maisto produktai, kurie nėra žemės ūkio produktai; (31) miškas – didesnis kaip 0,5 hektaro žemės plotas, apaugęs medžiais, kurių aukštis siekia daugiau kaip 5 metrus ir kurių lajos danga užima daugiau kaip 10 % ploto, arba medžiais, galinčiais pasiekti tokias ribas in situ, neįskaitant žemės, kuri daugiausia naudojama žemės ūkio arba miesto reikmėms; arba miškas, kaip jis suprantamas pagal valstybės narės arba regiono nustatytą ir taikomą apibrėžtį, grindžiamą galiojančiais nacionalinės teisės aktais arba inventorizacijos sistema ir Komisijai pateiktą pranešime, o tais atvejais, kai apibrėžtis susijusi su kaimo plėtros intervencine priemone, – BŽŪP strateginiame plane; (32) bendrasis subsidijos ekvivalentas – pagalbos suma, jeigu ta pagalba jos gavėjui buvo suteikta dotacijos forma, prieš mokesčių ar kitų rinkliavų atskaitymą; (33) individuali pagalba – ad hoc pagalba ir pagal pagalbos schemą atskiriems pagalbos gavėjams skiriama pagalba; (34) nematerialusis turtas – turtas, kuris nėra fizinis ar finansinis, kaip antai patento teisės, licencijos, praktinė patirtis arba kitas intelektinis turtas; (35) invazinės svetimos rūšys – Sąjungai susirūpinimą keliančios invazinės svetimos rūšys ir valstybei narei susirūpinimą keliančios invazinės svetimos rūšys, kaip apibrėžta Europos Parlamento ir Tarybos reglamento (ES) Nr. 1143/2014 (25) 3 straipsnio 3 ir 4 punktuose; (36) didelės įmonės – įmonės, neatitinkančios Komisijos reglamento (ES) 2022/2472 (26) I priede nustatytų kriterijų; (37) vietos rinka – viena iš šių rinkų: (a) rinka, nuo produkto kilmės ūkio nutolusi ne didesniu kaip 75 kilometrų spinduliu, kuriuo turi būti vykdoma perdirbimo ir pardavimo galutiniam vartotojui veikla, (b) rinka, kurią kitaip pagrįstai apibrėžė valstybės narės ir kuri neviršija 100 km spindulio; (38) prekyba žemės ūkio produktais – produktų laikymas arba eksponavimas ketinant parduoti, siūlymas pirkti, tiekimas arba kitoks pateikimas rinkai, išskyrus atvejus, kai ūkininkas produkciją pirmą kartą parduoda perpardavėjams arba perdirbėjams, ir bet kokią produkto paruošimo tokiam pirmam pardavimui veiklą; pardavimas, kai pirminės produkcijos gamintojas produktus parduoda galutiniams vartotojams, laikomas prekyba žemės ūkio produktais, jei prekiaujama atskirose tam skirtose patalpose arba vietose; (39) savitarpio pagalbos fondas – valstybės narės pagal nacionalinę teisę akredituota ūkininkų, miškų savininkų ir miškų valdytojų, kurie yra fondo nariai, savidraudos sistema, pagal kurią fondui priklausantiems ūkininkams, miškų savininkams ir miškų valdytojams, patyrusiems ekonominių nuostolių, skiriamos kompensacinės išmokos; (40) negamybinės investicijos – investicijos, dėl kurių valdos vertė ar pelningumas reikšmingai nepadidėja; (41) iki pramoninio perdirbimo atliekami darbai – medžių kirtimas, genėjimas, žievės lupimas, pjaustymas, sandėliavimas, apsauginis apdorojimas, džiovinimas ir visos kitos medienos apdirbimo operacijos prieš pramoninį medienos pjovimą lentpjūvėse, taip pat medienos pjovimas, kai išpjaunama ne daugiau kaip 20 000 m3 apvaliosios medienos per metus; (42) kitas pavojingas meteorologinis reiškinys – nepalankios oro sąlygos, kurios nėra gaivalinei nelaimei prilyginamas pavojingas meteorologinis reiškinys; (43) atokiausi regionai – Sutarties 349 straipsnio pirmoje pastraipoje nurodyti regionai; (44) augalų kenkėjas – bet kurios rūšies, padermės ar biotipo augalas, gyvūnas arba patogeninis mikroorganizmas, galintis pakenkti augalams ar augaliniams produktams; (45) prevencijos priemonės – priemonės, susijusios su gyvūnų liga, augalų kenkėju arba invazine svetima rūšimi, kurių atsiradimo atvejų dar nėra nustatyta; (46) pirminė žemės ūkio gamyba – Sutarties I priede išvardytų dirvožemio ir gyvulininkystės produktų gamyba nesiimant tolesnių veiksmų, kuriais keičiamas tokių produktų pobūdis; (47) žemės ūkio produktų perdirbimas – bet kokia operacija su žemės ūkio produktu, kurią atlikus taip pat gaunamas žemės ūkio produktas, išskyrus ūkyje vykdomą veiklą, susijusią su pasiruošimu pirmą kartą parduoti gyvūninį arba augalinį produktą; (48) gamintojų grupė ar organizacija – grupė arba organizacija, įkurtos siekiant bent vieno iš šių tikslų: (a) priderinti tai grupei ar organizacijai priklausančių gamintojų gamybos procesą ir produkciją prie rinkos reikalavimų; (b) bendrai pateikti rinkai prekes, įskaitant pasirengimą parduoti, pardavimo centralizavimą ir tiekimą didmenininkams; (c) nustatyti bendrąsias informavimo apie produktus, ypač apie derliaus nuėmimą ir produktų prieinamumą, taisykles; (d) vykdyti kitą gamintojų grupių ar organizacijų veiklą, kaip antai ugdyti verslo ir rinkodaros įgūdžius ir organizuoti bei palengvinti inovacinius procesus, bendrai valdyti narių žemę, taikyti aplinką tausojančią auginimo praktiką bei gamybos metodus ir tinkamą gyvūnų gerovės praktiką bei jos užtikrinimo metodus; (49) saugomas gyvūnas – Sąjungos arba nacionalinės teisės aktais saugomas gyvūnas, įskaitant tam tikrų rūšių gyvūnus, kurių populiacija saugoma nacionalinės teisės aktuose nustatytomis specialiomis taisyklėmis; (50) grąžintinas avansas – paskola projektui, kuri sumokama iš karto arba dalimis ir kurios grąžinimo sąlygos priklauso nuo projekto rezultatų; (51) mokslinių tyrimų ir žinių sklaidos organizacija – subjektas (pavyzdžiui, universitetas arba mokslinių tyrimų institutas, technologijų perdavimo agentūra, inovacijų tarpininkas, mokslinių tyrimų srities fizinis ir (arba) virtualus bendradarbiaujantis subjektas), neatsižvelgiant į jo teisinę formą arba finansavimo būdą, kurio pagrindinis tikslas – vykdyti nepriklausomus fundamentinius tyrimus, pramoninius tyrimus ar bandomąją taikomąją veiklą, kaip apibrėžta komunikate „Valstybės pagalbos moksliniams tyrimams, technologinei plėtrai ir inovacijoms sistema“, arba per rengiamus mokymus, leidžiamus leidinius arba perduodamas žinias plačiai skleisti šios veiklos rezultatus; jeigu toks subjektas taip pat vykdo ekonominę veiklą, tos ekonominės veiklos finansavimas, išlaidos ir pajamos turi būti apskaitomi atskirai. Įmonėms, galinčioms daryti lemiamą poveikį tokio subjekto veiklai, pavyzdžiui, naudojantis akcijų arba narystės suteikiamomis teisėmis, negali būti suteikta lengvatinė prieiga prie tokio subjekto sukurtų rezultatų; (52) trumpa tiekimo grandinė – tiekimo grandinė, kuriai priklauso nedidelis skaičius ekonominės veiklos vykdytojų, įsipareigojusių bendradarbiauti, vykdyti vietos ekonomikos plėtrą ir palaikyti artimus geografinius ir socialinius gamintojų, perdirbėjų bei vartotojų ryšius; (53) mažos apimties infrastruktūra – infrastruktūra, kurios tinkamos finansuoti išlaidos neviršija 2 mln. EUR; (54) smulkusis veiklos vykdytojas – labai maža įmonė, apibrėžta Komisijos rekomendacijoje 2003/361 (27), arba fizinis asmuo, pagalbos paraiškos teikimo metu nevykdantis ekonominės veiklos; (55) mažosios Egėjo jūros salos – Reglamento (ES) Nr. 229/2013 1 straipsnio 2 dalyje nurodytos mažosios salos; (56) MVĮ, arba labai mažos, mažosios ir vidutinės įmonės – įmonės, atitinkančios Komisijos reglamento (ES) 2022/2472 I priede nustatytus kriterijus; (57) projekto arba veiklos darbų pradžia – su investicija susijusios veiklos ar statybos darbų pradžia arba pirmasis teisiškai privalomas įsipareigojimas užsakyti įrenginius ar paslaugas, arba bet kuris kitas įsipareigojimas, dėl kurio projektas arba veikla tampa neatšaukiami, atsižvelgiant į tai, kuris įvykis pirmesnis; žemės pirkimas ir parengiamieji darbai, pavyzdžiui, leidimų gavimas ir galimybių studijų vykdymas, darbų arba veiklos pradžia nelaikomi; projekto arba veiklos darbų pradžia laikomas (153) punkto a papunktyje ir (502) punkto c papunktyje nurodytas žemės įsigijimas, kai tinkamos finansuoti jo įsigijimo išlaidos sudaro 100 % tinkamų finansuoti investicinių išlaidų; (58) tvari miškotvarka – miško žemės priežiūra ir naudojimas tokiu būdu ir mastu, kad būtų išlaikoma jos biologinė įvairovė, produktyvumas, pajėgumas atsinaujinti, gyvybingumas ir galimybė dabar ir ateityje atlikti svarbias ekologines, ekonomines ir socialines funkcijas vietos, nacionaliniu ir pasaulio lygmenimis, nedarant žalos kitoms ekosistemoms; (59) materialusis turtas – toks turtas, kaip žemė, pastatai, įranga, mašinos ir įrenginiai; (60) sandorio išlaidos – papildomos išlaidos, susijusios su įsipareigojimo įvykdymu, bet tiesiogiai nepriskirtinos to įsipareigojimo įgyvendinimo išlaidoms arba neįtrauktos į tiesiogiai kompensuojamas išlaidas arba prarastas pajamas; tos išlaidos gali būti apskaičiuotos standartinių išlaidų pagrindu; (61) užkrečiamosios spongiforminės encefalopatijos (USE) ir galvijų spongiforminės encefalopatijos (GSE) tyrimų išlaidos – visos išlaidos, įskaitant mėginiams imti ir laboratoriniams tyrimams atlikti pagal Europos Parlamento ir Tarybos reglamento (EB) Nr. 999/2001 (28) X priedo C skyrių būtinų tyrimų komplektų išlaidas ir tuo tikslu būtinų mėginių ėmimo, vežimo, laikymo ir sunaikinimo išlaidas; (62) trumpos rotacijos želdiniams skirti medžiai – KN kodu 06 02 9041 žymimų ir valstybių narių nustatytinų rūšių medžiai, prie kurių priskiriami sumedėję daugiamečiai augalai, kurių šaknys arba kelmai lieka žemėje po derliaus nuėmimo ir kitą sezoną išleidžia naujas atžalas ir kuriems būdingas ilgiausias valstybių narių nustatytinas derliaus ciklas; (63) sunkumų patirianti įmonė – įmonė, kuri atitinka Komisijos gairėse dėl valstybės pagalbos sunkumų patiriančioms ne finansų įmonėms sanuoti ir restruktūrizuoti 2.2 skirsnyje nustatytus kriterijus; (64) Sąjungos standartas – Sąjungos teisės aktuose nustatytas privalomasis standartas, kuriuo reglamentuojamas lygis (visų pirma, aplinkos, higienos ir gyvūnų gerovės), kurio turi siekti atskiros įmonės; Sąjungos standartais nėra laikomi Sąjungos lygmens standartai ar tikslai, kurie privalomi valstybėms narėms, bet neprivalomi atskiroms įmonėms; (65) jaunasis ūkininkas – ūkininkas, apibrėžtas valstybės narės BŽŪP strateginiame plane pagal Reglamento (ES) 2021/2115 4 straipsnio 6 dalį; (66) su žemės ir miškų ūkio genetinių išteklių išsaugojimu susiję terminai: a) žemės ūkio genetinės medžiagos išsaugojimas in situ – genetinės medžiagos išsaugojimas ekosistemose bei natūraliose buveinėse, rūšių ar laukinių veislių gyvybingų populiacijų išlaikymas ir atkūrimas jų natūralioje aplinkoje ir naminių gyvūnų veislių ar auginamų augalų rūšių gyvybingų populiacijų išlaikymas ir atkūrimas žemės ūkio aplinkoje, kurioje susidarė jų skiriamieji bruožai; b) miškų ūkio genetinės medžiagos išsaugojimas in situ – genetinės medžiagos išsaugojimas ekosistemose bei natūraliose buveinėse ir rūšių gyvybingų populiacijų išlaikymas ir atkūrimas jų natūralioje aplinkoje; c) išsaugojimas ūkyje ar miško valdoje – ūkio ar miško valdos lygmeniu vykdomas išsaugojimas ir vystymas in situ; d) išsaugojimas ex situ – žemės ar miškų ūkio genetinės medžiagos išsaugojimas už jos natūralios buveinės ribų; e) rinkimas ex situ – žemės ar miškų ūkio genetinės medžiagos rinkimas už jos natūralios buveinės ribų.